Rosie O'Donnell

Rosie O'Donnell (rođena 21. marta, 1962. u New Yorku kao Roseann Theresa O'Donnell) je američka komičarka, TV voditeljka, televizijska, filmska i pozorišna glumica, nagrađena sa 11 nagrada Emmy.

Rosie O'Donnell je, takođe, veoma glasna aktivistkinja za prava LGBT osoba.

Biografija 

Rođena je kao treće od petoro dece. Njena majka je umrla od raka dojke par dana pre nego što je Rosie napunila 11 godina. Glumom i komedijom je počela da se bavi još u srednjoj školi. Posle maturiranja pohađala je neko vreme Dickinson College, a zatim se prebacila na Boston University, ali ga je napustila bez diplome.

U periodu između 1979. i 1984. nastupala je kao komičarka po klubovima. Kako je kasnije rekla u emisiji Larry King Live, njen prvi značajni nastup bio je u programu za traženje telenta Star Search.

Posle uspeha u ovoj emisiji dobila je ulogu u sitcomu Gimme a Break!, gde je debitovala kao komšinica Nell Carter, 1986.

Godine 1988. počela je da radi za VH1, gde je vodila Stand-up Spotlight.

Filmski debi imala je u filmu A League of Their Own, u kome je glumila pored Tom Hanksa i Madonne. Na dalje se pojavljivala u različitim ulogama, kao na primer u ulozi najbolje prijateljice Mag Ryan u filmu Sleepless in Seattle, Betty Rubble (Betty Kamenko) u filmu The Flintstones ; pozajmljivala je, zatim, glas ženki gorile u Disneyjevom Tarzanu i glumila je kaluđericu koja voli bejzbol u Wide Awake.

The Rosie O'Donnell Show 

Godine 1996. Rosie je dobila svoj talk show u dnevnom terminu. Šou je bio veoma uspešan i osvojio je više Emmy nagrada.

Show se snimao u New Yorku, tako da je O'Donnell često izražavala svoju privrženost Broadwayu pozivajući glumce i glumice iz aktuelnih predstava i mjuzikala. Posle napada 9/11, kada je, zajedno sa turizmom bio ugrožen i pozorišni život, O'Donnell je pozivala ljude da posećuju predstave i tako podrže obnavljanje života u New Yorku.

Česta tema su bile i humanitarne akcije. Posle napada 9/11 O'Donnell je najavila da će dati milion dolara za spasavanje i pozivala je druge poznate ličnosti i građane i građanke da daju priloge.

Godine 2002. napustila je show, koji je onda preuzela Caroline Rhea (preimenovan je u The Caroline Rhea Show) i koji se emitovao još jednu sezonu.

Posle Columbinskog masakra Rosie je počela otvoreno da se zalaže za kontrolu naoružanja i postala je istaknuta ličnost u Million Mom Marchu (Marš miliona majki). Tokom svoje emisije emitovane 19. aprila 1999. rekla je da smatra da oni koji imaju oružje treba da idu u zatvor. Kasnije je pokušavala da ublaži svoju izjavu ponavljajući da ona lično nema oružje ali i da nema problem sa tim da neko ko je kvalifikovan i ko ima dozvolu i registraciju drži svoje naoružanje.

Humanitarni rad i aktivizam 

Maja 1996 Warner Books su isplatili Rosie O'Donnell 3 miliona dolara kao avans za njene memoare. Novac je uložila u pokretanje fondacije For All Kids (Za svu decu), koja za cilj ima postavljanje nacionalnog standarda za dnevnu brigu o deci. Njeni memoari Find Me, objavljeni aprila 2002. bili su drugi na listi bestselera New York Timesa .

Njena fondacija For All Kids je od 1997. godine dodelila 22 miliona dolara raznim neprofitnim organizacijama za edukativne programe i brigu o maloj deci.

Tokom leta 2007 Rosie je bila deo trupe True Colors Tour , koja je obišla 15 gradova u SAD-u i Canadi. Turneja je započela 8. juna u organizaciji televizije Logo. Pored Rosie O'Donnell na turneji su učestvovali još i Margaret Cho, Cyndi Lauper, Debbie Harry, Erasure, The Gossip, Rufus Wainwright, The Dresden Dolls, The MisShapes, Indigo Girls, The Cliks i drugi specijalni gosti. Profit od turneje odlazi organizacijama Human Rights Campaign, PFLAG i Fondaciji Matthew Shepard.

Coming out 

Rosie se pojavila u seriji Will & Grace, januara 2002. u ulozi lezbejske majke. Mesec dana kasnije se outovala kao lezbejka. "Ne znam zašto ljudi prave veliku stvar oko toga što je neko gej… Ljudi su zbunjeni, šokirani, kao da je ovo veliko otkriće za nekoga". Javno se outovala dva meseca pre nego što je napustila svoj šou.

Njen glavni razlog zašto je rešila da se outuje bila je želja da privuče pažnju javnosti na pitanja usvajanja dece od strane istopolnih parova. O'Donnell je majka i po usvajanju i kao hraniteljica. Protestvovala je protiv agencija za usvajanje, posebno na Floridi, koje ne dozvoljavaju lezbejskim i gej parovima da dobiju dete.

U intervjuu koji je dala marta 2002. godine Diani Sawyer govorila je o usvajanju dece i o svom životu. Takođe, pominjala je gej par sa Floride kojima je pretila opasnost da im oduzmu dete koje je kod njih bilo kao u hraniteljskoj porodici, jer državni zakon ne dozvoljava da usvoje dete.

Porodični život 

O'Donnell se 26. februara, 2004. venčala sa Kelli Carpenter, bivšom upravnicom marketinga Nickleodeona, sa kojom ju je upoznao Rosien brat 1997. godine. Njih dve su se venčale u San Franciscu dve nedelje pošto je tamošnji gradonačelnik Gavin Newsom odobrio sklapanje istopolnih brakova. Venčanje je bilo i protest protiv podrške Federalnom amandmanu o braku predsednika George W. Busha. Njihov brak je poništio Vrhovni sud Californije.

Njih dve imaju imaj četvoro dece, od kojih su troje usvojile: Parker Jaren, Chelsea Belle i Blake Christopher, dok je četvrtu devojčicu, Vivienne Rose rodila Kelly 2002. godine (dete je začeto doniranom spermom).

Rosie sa svojom porodicom živi u selu Nyack pored New Yorka.

Sredinom novembra, 2009. godine O'Donnell je obznanila da se Kelli odselila iz kuće još 2007. Mesec dana kasnije Rosie je viđena sa svojom novom devojkom, Tracy Kachtick-Anders, umetnicom iz Texasa.

Njen brat, Daniel, koji je takođe gej, bavi se politikom i poslanik je u Skupštini države New York .

R Family Vacations 

Godine 2004. Rosie i Kelly su se udružile sa Greggom Kaminskym i organizovale R Family Vacation ujedno za gejeve i lezbejke, kao "prvi aranžmani za odmor i za gejeve i za lezbejke" gde "gejevi i lezbejke mogu da povedu svoju decu, prijatelje i roditelje". iako O'Donnell nije svakodnevno angažovana, onda doprinosi organizovanjem marketinga i advertajzinga.

Prvo krstarenje započelo je 11, jula, 2004. godine sa oko 1600 putnika, među kojima je bilo 600 dece. pored redovnog zabavnog programa, krstarenje je uključivalo i diskusije, koje su pripremljene u saradnji sa Family Pride, organizacijom koja se već 25 godina bavi istopolnim roditeljstvom. Diskusije su bavile temama koje su važne za gej i lezbejsko roditeljstvo. Takođe, na krstarenju je bilo prisutno sveštenstvo Crkve metropolitenske zajednice, koja je dominantno LGBT hrišćanska denominacija.

Dokumentarni film All Aboard: Rosie's Family Cruise, koji prikazuje krstarenje od New Yorka do Bahama na kome učestvuje oko 500 porodica, prikazan je na HBO-u 6. aprila, 2006. Film je nominovan za 3 Emmy nagrade.

Godine 2007. plan krstarenja je izostavio Bermude, jer je prethodno gej krstarenje bilo dočekano protestima hrišćana koji su uzvikivali anti-gej parole, dok je i samo R Family krstarenje dobilo pretnje da će ih sačekati grupa sastavljena od oko 80 različitih crkava ukoliko pristanu. Kaminsky je izjavio da: "kada bi bilo protesta, a da nismo imali decu na brodu, išli bismo, ali nismo hteli da decu izložimo toj mržnju dok su na odmoru."

The View 

Barbara Walters je u aprilu 2006. najavila da će se Rosie O'Donnell pridružiti voditeljskoj ekipi talk show-a The View. Rosie je zvanično zamenila Meredithe Vieiru 5. septembra, 2006. Rosie, koja je do tada sama vodila svoje emisije, brzo se prilagodila na rad u timu od četiri voditeljke. U emisiji su Rosie i druga ko-voditeljka Joy Behar počele redovno da uvode teme o aktuelnim dešavanjima, često oštro kritikujući Busha. Nasuprot O'Donnellovim liberalnim stavovima, njena konzervativna saradnica, Elisabeth Hasselbeck, često je podržavla Bushovu administraciju i njih dve su redovno ulazile u rasprave.

O'Donnell je u očima konzervativne publike prelazila granice prihvatljivih stavova, posebno kada bi se govorilo o politici i religiji (rekla je, na primer, da je "radikalno hrišćanstvo jednako opasno kao i radikalni islam). Takođe, kritikovala je i druge voditelje i emisije, kao recimo American Idol, u kojoj je bio emitovan snimak koji je ismevao jedan od kandidata, "Ismevati nečiji fizički izgled. I kada napuste prostoriju histerično im se smejati. Tri milionera, jedan verovatno intoksiniran." 

Rosie je odato priznanje da je pomogla da se emisija fokusira više na ozbiljne aktuelnosti, dok je i dalje doticao teme koje su česte u dnevnom terminu: poznati, moda i hrana. Uprkos trendu opadanja gledanosti programa u dnevnom terminu, emisiji The View je porasla gledanost za 27% u odnosu na prethodnu godinu. Dalje, The View je postao četvrta emisija po gledanosti među ciljnom publikom (žene od 18 do 49) i kada se O'Donnell priključila programu, emisija je doživela rekordnu gledanosti, sa prosekom od oko 3.4 miliona gledaoca u svim demografskim grupama po emisiji, što je bilo za 15% više u odnosu na isti period godine pre dolaska Rosie.

Aprila 2007. O'Donnell je najavila da napušta emisiju u junu, kada joj ističe ugovor, jer ona i ABS nisu uspeli da se dogovore oko produžetka ugovora, ali da će se povremeno pojavljivati u emisiji kao dopisnica.

Maja, 2007. O'Donnell je najavila zajedno sa ABC-om da neće ostati do kraja ugovora i napustila je emisiju 25. maja posle svađe sa koleginicom Elisabeth Hasselbeck u programu.

Kontroverze 

Druga strana spontanosti i otvorenosti Rosie O'Donnell bila je to da su mnoge njene primedbe i izjave bile predmet kontroverzi, uglavnom za konzervativnu publiku.

Optužbe za anti-katoličanstvo 

Jedna od optužbi javnosti bila je da je O'Donnell anti-katolički nastrojena. Kada je Vrhovni sud zabranio kasni abortus, Rosie je komentarisala: "Znate šta se pitam? Koliko sudija vrhovnog suda su katolici?" i dodala je: "Šta je sa odvajanjem crkve od države u Americi?. Dalje je rekla: "Kada bi muškarci mogli da zatrudne, abortus bi bio sveta tajna." Na ove izjave konzervativne i katoličke grupe su protestvovale.

Ismevanje kineskog jezika 

U decembru 2006. Rosie je komentarisala međunarodnu pažnju koju je poprimilo gostovanje Dannyja DeVita u prethodnoj emisiji, kada je on bio veseo i pijan. Rosie je bila začuđena što to dobija toliku pažnju inostranih medija i rekla je: "Znate, mogu da zamislim da u Kini to zvuči 'Ching-chong, ching-chong. Danny DeVito. Ching-chong, ching-chong-chong. Pijan. The View. Ching-chong.'"

Mnogi su to shvatili kao ismevanje kineskog jezika . O'Donnell je odgovorila da je ona komičarka i da je to njen smisao za humor. U narednoj emisiji se izvinila gledaocima, rekavši: "Reći ching chong nekome je veoma uvredljivo i neki ljudi iz Azije su mi rekli da je to jednako loše kao i n-word (uvredljiva reč za Afroamerikance). Na to sam reagovala, 'Stvarno? To nisam znala.'". "Svakom ko je uvređen mojim kineskim, azijskim, pseudo-japanskim, pomalo jidiš izgovorom, znate, nikada nije bila (moja) namera da ismevam i žao mi je onih koji su se osetili povređeno i koji su bili uvređeni…" Karen Lincoln Michel, predsednica udruženja ne-belih novinara, rekla je da joj izvinjenje koje je dala O'Donnell ne zvuči uopšte kao izvinjenje. Februara 2007. O'Donnell je napisala izvinjenje na svom blogu.

Komentari protiv rata u Iraku 

O'Donnell je veoma glasna u kritikama Buchove administracije i rata u Iraku. U emisiji 1. maja, 2007. O'Donnell je pomenula da je povećan broj prestupnika koji su u američkoj vojsci. Dalje u razgovoru sa republikanskom simpatizerkom Elisabeth Hasselbeck, O'Donnell je rekla da voli vojsku i da želi da se vrate kući.

U emisiji emitovanoj 17. maja, O'Donnell je postavila pitanje: "655.000 ubijenih iračkih civila. Ko su teroristi?" i nastavila je: "Kada bi ti bila u Iraku i druga zemlja, SAD, najbogatija na svetu, napadne tvoju zemlju i ubije 655.000 tvojih građana, kako bi nas ti zvala?" . U narednoj emisiji rasprava između O'Donnell i Elisabeth Hasselbeck se nastavila na temu okupacije Iraka od strane američke vojske.

Posle ove rasprave Rosie je odlučila da prekine ugovor ranije i napustila je emisiju uz odobrenje ABC-a. ABC je saopštio da su ove rasprave dovele do rekordne gledanosti emisije.

Posle 2007. 

Marta, 2007. godine započela je rad na video blogu JeHeRo zajedno sa Helene Macaulay i Janette Barber (naziv bloga je sačinjen od početnih slova njihovih imena).

Novembra 2009. godine započela je rad na radio emisiji, Rosi Radio, koja se emituje na Sirius XM Radio. U toku dvočasovnog programa O'Donnell diskutuje o novostima i događajima.

Rad

Televizija 

 Gimme a Break! (1986–1987)
 Stand-Up Spotlight (1988–1991)
 Stand by Your Man (1992) (otkazana posle 2 meseca)
 The Rosie O'Donnell Show (1996–2002) (takođe i producentkinja i izvršna producentkinja)
 The Twilight of the Golds (1997)
 Jackie's Back! (1999) (cameo)
 Will & Grace (2002) 
 Riding the Bus with My Sister (TV film, 2005) (bila je i izvršna producentkinja)
 Curb Your Enthusiasm (2005)
 Queer as Folk (TV serija, 2005)
 The View (5.9. 2006–27.5. 2007)
 Nip/Tuck (2006) (2 epizode u 4. sezoni, 4 epizode u 5. sezoni)

Pozorište 

 Grease (1994) (kao Betty Rizzo)
 Seussical (2001) (zamena za David Shiner)
 Fiddler on the Roof (2004) (zamena za Andrea Martin, 2005.)

Film 

 A League of Their Own (1992)
 Sleepless in Seattle (1993)
 Another Stakeout (1993)
 Fatal Instinct (1993)
 Car 54, Where Are You? (1994)
 I'll Do Anything (1994)
 The Flintstones (1994)
 Exit to Eden (1994)
 Now and Then (1995)
 Beautiful Girls (1995)
 Harriet the Spy (1996)
 A Very Brady Sequel (1996) (Cameo)
 Wide Awake (1998)
 Get Bruce (1999) (dokumentarac)
 Tarzan (1999) (glas)
 The Flintstones in Viva Rock Vegas (2000)
 Artists and Orphans: A True Drama (2001) (naratorka)
 Hedwig and the Angry Inch (2001) (arhivski snimci)
 Last Party 2000 (2001) (dokumentarac)
 The Lady in Question Is Charles Busch (2005) (dokumentarac)
 Show Business (2005) (dokumentarac)
 Pursuit of Equality (2005) (dokumentarac)
 All Aboard: Rosie's Family Cruise (2006) (dokumentarac) (i kao izvršna producentkinja)

Domaćica ceremonija 

 Nickelodeon Kids' Choice Awards (1997-2003)
 54th Annual Tony Awards (2000)
 42nd Annual Grammy Awards (2000)

 Knjige 

 Find Me (2002)
 Celebrity Detox (2007)
 Rosie O'Donnell's Crafty U: 100 Easy Projects The Whole Family Can Enjoy All Year Long (2008)

 Nagrade 

Emmy Awards za program u dnevnom terminu

 1997 Outstanding Talk/Service Show Host, Rosie O'Donnell
 1998 Outstanding Talk Show, The Rosie O'Donnell Show 1998 Outstanding Talk/Service Show Host, Rosie O'Donnell (takođe i Oprah Winfrey)
 1999 Outstanding Talk Show, The Rosie O'Donnell Show 1999 Outstanding Talk Show Host, Rosie O'Donnell
 2000 Outstanding Talk Show, The Rosie O'Donnell Show 2000 Outstanding Talk Show Host, Rosie O'Donnell
 2001 Outstanding Talk Show, The Rosie O'Donnell Show 2001 Outstanding Talk Show Host, Rosie O'Donnell (takođe i Regis Philbin)
 2002 Outstanding Talk Show, The Rosie O'Donnell Show 2002 Outstanding Talk Show Host, Rosie O'Donnell

Emmy za program u udarnom terminu
 1999 Outstanding Variety, Music or Comedy Special, 52nd Annual Tony Awards''

Vanjske veze 

 Zvanični sajt

Reference 

Blogeri
Američke filmske glumice
Američke teatarske glumice
Američke televizijske glumice
Lezbejske glumice
Komičarke
Američke glumice
Američki TV-voditelji
Dobitnici i dobitnice Daytime Emmy Award
LGBT osobe iz Sjedinjenih Američkih Država
LGBT aktivisti i aktivistkinje
LGBT komičari i komičarke
Dobitnici i dobitnice Emmy Award
Dobitnici i dobitnice GLAAD Media Award
LGBT televizijske ličnosti
Authority control